KIRJALLINEN KYSYMYS P-3731/02 esittäjä(t): Marianne Thyssen (PPE-DE) komissiolle. Kertomus, joka koskee direktiivin 98/6/EY, annettu 16 päivänä helmikuuta 1998, kuluttajansuojasta kuluttajille tarjottavien tuotteiden hintojen ilmoittamisessa (yksikköhinnan ilmoittaminen) soveltamista.



Virallinen lehti nro 110 E , 08/05/2003 s. 0221 - 0222



KIRJALLINEN KYSYMYS P-3731/02 esittäjä(t): Marianne Thyssen (PPE-DE) komissiolle (12. joulukuuta 2002) Aihe: Kertomus, joka koskee direktiivin 98/6/EY, annettu 16 päivänä helmikuuta 1998, kuluttajansuojasta kuluttajille tarjottavien tuotteiden hintojen ilmoittamisessa (yksikköhinnan ilmoittaminen) soveltamista Direktiivillä 98/6/EY(1) otettiin käyttöön velvoite ilmoittaa myyntihinta ja yksikköhinta kuluttajille tarkoitetuissa tuotteissa. Direktiivi tuli ottaa kansallisen lainsäädännön osaksi viimeistään 18. maaliskuuta 2000. Direktiivin 6 artiklan mukaisesti osa jäsenvaltioista sovelsi enintään kolmen vuoden siirtymäaikaa, jonka aikana tiettyjen yritysten ei tarvinnut ilmoittaa yksikköhintaa muun kuin bulkkitavaran kohdalla. Direktiivin 12 artiklan mukaan komission antaa viimeistään 18. maaliskuuta 2003 laajan kertomuksen direktiivin ja erityisesti sen 6 artiklan soveltamisesta ja liittää siihen ehdotuksen. Yksikköhinnan ilmoittamisen avulla yhteisön lainsäätäjä toivoi voivansa antaa kuluttajalle mahdollisuuden vertailla eri tuotteiden hintoja nopeasti ja yksinkertaisesti. Tämä velvoite merkitsee myymäläpinta-alaltaan pienikokoisille yrityksille (erityisesti enintään 400 m2) suurta hallinnollista taakkaa, ja sillä on suuremmat vaikutukset näihin pieniin kuin suuriin myyntipisteisiin. Lisäksi kuluttaja ei itse asiassa hyödy tästä järjestelystä niin paljon, yhtäältä koska vertailumahdollisuudet pienessä vähittäismyyntiliikkeessä ovat rajoitetut, sillä pienten kauppojen on pidettävä valikoimansa tiukasti tietyissä rajoissa, ja toisaalta koska tämän kategorian liikkeiden suhteen kuluttajan ostopäätökseen vaikuttaa enemmän kaupan läheisyys kuin myytyjen tuotteiden hinta. Milloin komissio aikoo antaa arviointikertomuksen Euroopan parlamentille? Katsooko komissio, että pienet vähittäismyyntiliikkeet on tulevaisuudessa vapautettava velvollisuudesta ilmoittaa tuotteiden yksikköhinnat? Eikö komissio katsokin, että tällaisten velvoitteiden efektiivinen asettaminen koko vähittäiskauppaan on ristiriidassa EU:n aikaisempien sitoumusten kanssa, joiden tarkoituksena on edistää yrittäjyyttä EU:ssa ja vähentää hallinnollista taakkaa? (1) EYVL L 80, 18.3.1998, s. 27. David Byrnen komission puolesta antama vastaus (9. tammikuuta 2003) Komissio ymmärtää arvoisan parlamentin jäsenen näkemyksen siitä, ettei olisi järkevää aiheuttaa pienille vähittäismyyntiliikkeille tarpeettomia kustannuksia, vaikkakin hintojen ilmoittaminen on tärkeä kuluttajansuojelun osatekijä. Komissio kerää parhaillaan tietoa direktiivin 98/6/EY 12 artiklassa tarkoitetun kertomuksen laatimista varten. Kertomuksessa tarkastellaan myös sitä, aiheuttaako yksikköhinnan ilmoittamisvelvollisuus huomattavan rasitteen tietyille pienille vähittäismyyntiliikkeille. Tässä vaiheessa ei ole vielä mahdollista ennakoida kertomuksen päätelmiä, mutta valmistuttuaan kertomus toimitetaan Euroopan parlamentille ja neuvostolle.